DA Den Europæiske Unions Tidende CE 88/134

(2004/C 88 E/0141)

SKRIFTLIG FORESPØRGSEL E-3163/03

af Bill Miller (PSE) til Kommissionen

(24. oktober 2003)

Om: Regionalpolitik i Ungarn

Hvilke regionalpolitikker er gennemført i Ungarn? Hvordan er førtiltrædelsesprogrammer/-støtte blevet anvendt/fordelt i Ungarn (antal/type — private, staten, kommuner — ansøgere/modtagere for hvert programs vedkommende, fordeling gennem amter, større projekters succes/omkostninger/placering, anvendelse af støtte fra Ispa-, Phare- og Sapard-programmerne, integrering af EU-projekter i den ungarske regerings egne programmer for udvikling af landdistrikterne, langsigtede EU-mål for ungarsk regionalpolitik efter tiltrædelsen)?

Svar afgivet på Kommissionens vegne af Günter Verheugen

(19. november 2003)

I Ungarn er den betydning, der tillægges regionaludvikling, afspejlet i loven fra 1996 om regionaludvikling og fysisk planlægning. Der er som resultat af denne lov blevet oprettet regionaludviklingsråd, som nu er trådt i funktion. Der er udarbejdet regionaludviklingsstrategier i henholdsvis den foreløbige nationale udviklingsplan (2000-2002) og den efterfølgende nationale udviklingsplan (2003-2006).

Europa-Kommissionen har støttet Ungarns bestræbelser på at forberede landet til dets kommende deltagelse i EU's regionalpolitik og dermed på den fremtidige forvaltning og anvendelse af struktur- og samhørighedsfondene gennem førtiltrædelsesfondene (Phare, Ispa og Sapard).

Under Phare er der siden 1998 blevet ydet en omfattende støtte til de offentlige institutioner (12,5 mio. EUR over flere regnskabsår) med henblik på at etablere og styrke den institutionelle struktur, sikre en forsvarlig og effektiv forvaltning af EU's struktur- og samhørighedsfonde i fremtiden og støtte planlægningsprocessen. Der ydes også støtte til at bistå Ungarn med passende projektpipelining (15 mio. EUR). Der vil i 2004 fortsat blive finansieret aktiviteter under Phare med henblik på at bistå Ungarn under den første fase af strukturfondsaktionerne.

Der er også ydet støtte fra Phare til investeringsforanstaltninger. I den forbindelse er der udarbejdet et særligt delprogram for perioden 2002-2003, hovedsagelig for at yde bistand, som er i bedre overensstemmelse med mål 1-fremgangsmåden for strukturfondene. Dette program, der er baseret den foreløbige nationale udviklingsplan, og som medfinansieres af Phare og den ungarske regering (med henholdsvis 84mio. EUR og 66,23 mio.EUR), er koncentreret om tre foranstaltninger, som tager sigte på at integrere langtidsarbejdsløse på arbejdsmarkedet (især romaerne), indføre informationsteknologi i grundskolen og fremme den lokale udvikling.

Alt i alt har Phare bidraget meget til Ungarns forberedelse af medlemskabet både generelt og specifikt i relation til strukturfondsgennemførelsen. Institutionerne er blevet styrket, personalet er blevet efteruddannet, der er indledt pilotforanstaltninger, og i 2002-2003 er hele landet for første gang gennem det økonomiske og sociale samhørighedsdelprogram blevet involveret i et fælles planlægnings- og implemen-teringsforsøg.

For så vidt angår Phare-programmerne for 1998-2003, kan der findes yderligere oplysninger om de særlige tildelinger til delprogrammerne på følgende web-sted: (http://europa.eu.int/comm/enlargement/finan-cial_assistance.htm).

Fra ISPA (strukturpolitisk førtiltrædelsesinstrument) modtog Ungarn i 2000 88,3mio.EUR, i 2001 90,8 mio. EUR, i 2002 94,2mio.EUR, og landet vil i 2003 modtage 94,5mio.EUR. Støtten er stort set ligeligt fordelt mellem miljø- og transportprojekter. I løbet af ISPA's første tre år er 100 % af støtten herfra blevet udnyttet. Den ungarske regering har også udarbejdet strategidokumenter for transport og miljø.

Der kan findes yderligere oplysninger om de specifikke ISPA-projekter på følgende web-sted: (http://europa.eu.int/comm/regional_policy/funds/ispa/ispa_fr.htm).

Det ungarske SAPARD-program (særligt tiltrædelsesprogram vedrørende landbrug og udvikling af landdistrikter) blev vedtaget af Kommissionen i oktober 2000. Det forudser en forbedring af konkurrenceevnen i landbruget og industrien koncentreret om miljøbeskyttelse, og det søger at forbedre tilpasningsevnen i landdistrikterne. De offentlige udgifter vil i perioden 2000-2003 i gennemsnit pr. år andrage 50,5 mio.EUR, hvoraf EU's bidrag er på 38,7mio.EUR. Ved udgangen af september 2003 vil der være godkendt 541 SAPARD-projekter til ca. 40 mio. EUR i samlede forpligtelser.